Koronavirus: SA toets reeds 95(Argieffoto: pixabay) Die Nasionale Sentrum vir Oordraagbare Siektes (Nios) het reeds 95 mense vir die dodelike koronavirus, oftewel Covid-19, getoets, het woordvoerder Sinenhlanhla Jimoh Woensdag gesê. Van dié mense was 53 onder waarneming. Ál die toetse was negatief. “Die Nios bevestig dat daar nog geen bevestigde Covid-19-gevalle in Suid-Afrika is nie,” het sy gesê. Die Nios werk saam met die Afrika- Sentrums vir Siektebeheer, die Wêreldgesondheidsorganisasie (WGO) en Roche Scientific om ander Afrika-lande op te lei om laboratoriumtoetse vir die siekte te doen. “Die Nios is ŉ verwysingslaboratorium vir die WGO en het reeds toetse vir heelparty Afrika-lande gedoen. Hy gaan voort om leiding te gee en gesondheidswerkers in Suid-Afrika en op die res van die vasteland te ondersteun,” het Jimoh gesê. Suid-Afrika bly intussen steeds op ŉ hoë gereedheidsgrondslag vir Covid-19 en daar word deurlopend voorberei vir enige moontlike uitbreking. Volgens die WGO het geen nuwe lande teen gister enige nuwe voorvalle van die uitbreking van die virus aangemeld nie. Volgens die organisasie se jongste beskikbare syfers is daar wêreldwyd nou reeds 75 204 voorvalle van die siekte aangemeld en 2 006 mense het reeds gesterf.